客談荆渚武昌慨然有作
作者：詹慥
朝代：宋

paragraphs: 去歲出蜀初東遊，峨舸大艑下荆州。
便風轉頭五百里，吟嘯已在黄鶴樓。
戲拈鐵笛吹出塞，水湧月落魚龍愁。
明朝喧傳古仙過，碧玉带來黄絁裘。
豈知一官自桎梏，簿書期會無時休。
豐城寶劍已化久，我自吐氣沖斗牛。
洞庭四萬八千頃，蟹舍正對蘆花洲。
速脫衣冠掛神武，散髮爛醉垂虹秋。